Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 402/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»CAPPERO DELLE ISOLE EOLIE«

EU-nr.: PDO-IT-02395 — 15.3.2018

BOB ( X ) BGB ( )

1. Betegnelse

»Cappero delle isole eolie«

2. Medlemsstat eller Tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Cappero delle Isole Eolie« henviser til »kapers«, dvs. blomsterknopper og »kapersbær«, dvs. frugten af den botaniske art Capparis spinosa, underarten spinosa og underarten inermis, herunder biotyperne Nocellara, Nocella og Spinoso di Salina, som er overgået til forbrug »med havsalt« eller »i saltlage«.

Når kapers og kapersbær med den beskyttede oprindelsesbetegnelse »Cappero delle Isole Eolie« er overgået til forbrug, skal de have følgende egenskaber:

— fast tekstur

— sfærisk eller let fladtrykt form med en tydelig blomsterende

— glat overflade

— grøn til sennepsfarvet med violette striber

— fri for synlige fremmedlegemer

— ikke mindre end 4 mm hvad angår kapers

— ikke større end 20 mm hvad angår kapersbær

— smag: intens og skarp

— aroma: aromatisk, stærk, uden spor af mug eller fremmede lugte

— Modstandsdygtig over for forarbejdning

— oliesyreindhold på mindre end 6 %.

3.3. Foder (kun for produkter af animalsk oprindelse) og råvarer (kun for forarbejdede produkter)

Havsalt tilsættes i sin naturlige form og i variable mængder til »Cappero delle Isole Eolie« med havsalt og i vandige opløsninger (25 kg havsalt opløses i 75 liter vand) til »Cappero delle Isole Eolie« i saltlage.

3.4. Specifikke etaper af produktionen, som skal finde sted i det afgrænsede geografiske område

»Cappero delle Isole Eolie« skal høstes, modnes (i saltlage eller med havsalt) og udvælges i det afgrænsede område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Når kapers og kapersbær med den beskyttede oprindelsesbetegnelse »Cappero delle Isole Eolie« overgår til forbrug, skal de emballeres i det afgrænsede område på følgende måde:

a) »med havsalt« i beholdere af forskellige størrelser og materialer

b) »i saltlage« i beholdere af forskellige størrelser og materialer.

»Cappero delle Isole Eolie« skal emballeres i det afgrænsede produktionsområde med henblik på at sikre, at produktets egenskaber bevares. Under emballeringen tages produktet fra modningsbeholderne og emballeres, samtidig med at der henholdsvis tilsættes den korrekte mængde salt eller saltlage Salt eller saltlage tilsættes af de lokale erhvervsdrivende. Den rigtige mængde af salt og korrekt saltkoncentration er afgørende for at sikre, at det produkt, der er emballeret til forbrugerne, har produktegenskaberne. Enhver bearbejdningsfejl på dette tidspunkt ville kunne føre til igangsætningen af en cellenedbrydningsproces, som ville kunne forringe produktets fasthed og få negativ indvirkning på dets særlige kvaliteter.

3.6. Særlige regler for mærkning af det produkt, som betegnelsen henviser til

Ud over oplysningerne og EU-logoet, som skal være anført på emballagen i overensstemmelse med den gældende lovgivning, skal logoet »Cappero delle Isole Eolie« også anføres som vist nedenfor. Mærket kan bære navnet på øen, hvor produktet fremstilles, og navnet på producenten.

4. Kort angivelse af det geografiske områdes afgrænsning

Det geografiske område, hvor produktet med den beskyttede oprindelsesbetegnelse (BOB) »Cappero delle Isole Eolie« fremstilles og emballeres, omfatter hele kommunen Liparis forvaltningsområde, herunder øerne Lipari, Vulcano, Filicudi, Alicudi, Panarea og Stromboli samt kommunerne Santa Marina Salina, Malfa og Leni på øen Salina, i provinsen Messina.

5. Tilknytning til det geografiske område

Den særlige karakter, som »Cappero delle Isole Eolie« har, er knyttet til kombinationen af de naturlige faktorer, såsom klima, jordfugtighed og de menneskelige faktorer, der har formet drifts- og fremstillingsmetoderne for kapersdyrkning på De Lipariske Øer.

Det område, hvor »Cappero delle Isole Eolie« dyrkes, er fuldstændig forskelligt fra andre kapersdyrkningsområder i regionen. Kapers dyrkes og modnes i jord af vulkansk oprindelse, som er fremragende til dyrkning pga. deres høje mineralindhold og deres tekstur.

De Lipariske Øers vulkanske jord, der er karakteriseret ved en let tekstur med et højt indhold af pimpsten, sand og ofte sten, gør det muligt for luft og vand at bevæge sig frit og er et ideelt substrat til optagelse af næringsstoffer og vand.

De hurtigt optagelige makro- og mikroelementer i jordbunden bidrager til at fremme udbyttet af kapersplanter, samtidig med at tilstedeværelsen af kalcium giver vævet større strukturel modstandsdygtighed, især cellevæggene og membranerne, således at både blomsterknopperne (kapers) og frugten (kapersbær) bliver faste og kompakte.

De miljømæssige betingelser med særlig høj luftfugtighed (med sommerværdier på ca. 50 % i de varme og solrige dagtimer og ekstremt høje værdier om natten på over 90 %) pga. produktionsområdets karakter af mikro-øområde fører til det hyppige fænomen »skjult regn«.

Dette fænomen giver planten, der dyrkes i tørre områder, en betydelig supplerende vandkilde i form af dug, som er afgørende for at kanalisere de mikro- og makronæringsstoffer, der findes i jordbunden, og for at muliggøre den optimale udvikling af planter uden vandstress.

Fraværet af vandstress og plantens korrekte absorbering af mikro- og makronæringsstoffer, især vandbåren kalcium, giver cellemembranerne større strukturel modstandsdygtighed og derigennem en særlig fasthed til både blomsterknopper (kapers) og frugt (kapersbær), som dyrkes på De Lipariske Øer, og som derfor er særligt modstandsdygtighed over for forarbejdning.

Endvidere har en sammenlignende kemisk analyse vist oliesyreindhold på mere end 90 % pga. indvirkningen af mange jordbunds- og klimarelaterede faktorer. Det er det, der sensorisk giver »Cappero delle Isole Eolie« sin intense og skarpe smag.

En anden egenskab ved »Cappero delle Isole Eolie« er tilstedeværelsen af let rødviolette striber, der er opnået ved en planteudvælgelse af landbrugerne på De Lipariske Øer.

Menneskelig indgriben har bidraget til udvælgelsen af de enestående kaperssorter, der er typiske for området. Fortsat planteudvælgelse og konstant forplantning ved anvendelse af stiklinger har gjort det muligt at etablere denne typiske egenskab, som ikke findes i kapers med en anden oprindelse.

Stiklingerne udvælges med stor dygtighed af eksperter på De Lipariske Øer og tages udelukkende fra moderplanter, som landbrugerne har dyrket i flere år.

Disse moderplanter, der er blevet dyrket i århundreder gennem formering ved stiklinger og har tilpasset sig gennem årene til det afgrænsede områdes gunstige mikroklima og jordbundsforhold, er nu en praktisk utømmelig kilde til stiklinger, der kan sælges på beskæringstidspunktet til dem, der ønsker at starte med at dyrke kapers.

Kilden til planteformeringsmaterialet er derfor et af de vigtigste aspekter, der skal respekteres, når der fremstilles »Cappero delle Isole Eolie«.

Kombinationen af jordbunds- og klimabetingelser, der ikke findes nogen andre steder, og den traditionelle dyrkningsmetode for »Cappero delle Isole Eolie« udgør en sammenhængende og uløselig forbindelse mellem det geografiske område og produktets egenskaber.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

Den fulde tekst til varespecifikationen kan ses på følgende link:

https://www.politicheagricole.it/flex/cm/pages/ServeAttachment.php/L/IT/D/c%252F3%252Fa%252FD.85d4f26b54355e413d8d/P/BLOB%3AID%3D3335/E/pdf

eller direkte på webstedet for ministeriet for landbrug, fødevarer, skovbrug og turisme (www.politicheagricole.it) ved at klikke på »Qualità«, dernæst på »Prodotti DOP IGP e STG« (til venstre på skærmen) og endelig på »Disciplinari di Produzione all'esame dell'UE«.

(1) EUT L 343 af 14.12.2012, s. 1.